CELEX: 32019D1917
Language: fi
Date: 2018-12-03 00:00:00
Title: Neuvoston Päätös (EU) 2019/1917, annettu 3 päivänä joulukuuta 2018, Afrikan ja Euraasian muuttavien vesilintujen suojelemista koskevan sopimuksen sopimuspuolten kokouksen seitsemännessä istunnossa Euroopan unionin puolesta otettavasta kannasta tiettyihin sopimuksen liitteen 3 muutoksiin

18.11.2019   
               
               
                  FI
               
               
                  Euroopan unionin virallinen lehti
               
               
                  L 297/5
               
            
         NEUVOSTON PÄÄTÖS (EU) 2019/1917,
         annettu 3 päivänä joulukuuta 2018,
         Afrikan ja Euraasian muuttavien vesilintujen suojelemista koskevan sopimuksen sopimuspuolten kokouksen seitsemännessä istunnossa Euroopan unionin puolesta otettavasta kannasta tiettyihin sopimuksen liitteen 3 muutoksiin
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,
         ottavat huomioon Euroopan komission ehdotuksen,
         sekä katsovat seuraavaa:
         
                     (1)
                  
                  
                     Sopimus Afrikan ja Euraasian muuttavien vesilintujen suojelemisesta, jäljempänä 'sopimus', tuli voimaan 1 päivänä marraskuuta 1999, ja se hyväksyttiin Euroopan yhteisön puolesta neuvoston päätöksellä 2006/871/EY (1).
                  
               
                     (2)
                  
                  
                     Sopimuksen X artiklan 5 kohdan nojalla sopimuspuolten kokous voi hyväksyä muutoksia sopimuksen liitteisiin.
                  
               
                     (3)
                  
                  
                     Sopimuspuolten kokouksen seitsemännessä istunnossa, joka pidetään 4–8 päivänä joulukuuta 2018 Durbanissa, Etelä-Afrikassa, odotetaan hyväksyttävän päätöslauselma sopimuksen liitteisiin 2 ja 3 tehtävien muutosten hyväksymisestä.
                  
               
                     (4)
                  
                  
                     Ugandan esittämät sopimuksen liitteeseen 3 ehdotetut muutokset, jotka sisältyvät päätöslauselman 7.3 luonnokseen ja koskevat seuraavia yhdeksää lajia, edistävät osaltaan näiden vähenemässä olevien lajien populaatioiden parempaa suojelua, ja kyseiset muutokset olisi sen vuoksi hyväksyttävä unionin puolesta: haahka – Somateria mollissima, tukkakoskelo – Mergus serrator, punasotka – Aythya ferina, meriharakka – Haematopus ostralegus, töyhtöhyyppä – Vanellus vanellus, punakuiri – Limosa lapponica, mustapyrstökuiri – Limosa limosa, isosirri – Calidris canutus ja mustaviklo – Tringa erythropus. Päätöksen 2006/871/EY 3 artiklan 4 kohdan mukaisesti komissio tekee kuitenkin varauman edellä mainittuja yhdeksää lajia koskevien ehdotettujen muutosten osalta, sillä ne edellyttäisivät Euroopan parlamentin ja neuvoston direktiivin 2009/147/EY (2) muuttamista, mikä ei olisi mahdollista 90 päivän kuluessa siitä päivästä, jona ne hyväksytään sopimuspuolten kokouksessa,
                  
               
                     (5)
                  
                  
                     On aiheellista vahvistaa sopimuspuolten kokouksen seitsemännessä istunnossa unionin puolesta otettava kanta ehdotettuihin muutoksiin, koska päätöslauselma tulee olemaan unionia sitova ja voi vaikuttaa ratkaisevasti unionin lainsäädännön eli direktiivin 2009/147/EY sisältöön,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Afrikan ja Euraasian muuttavien vesilintujen suojelemista koskevan sopimuksen sopimuspuolten kokouksen seitsemännessä istunnossa unionin puolesta otettava kanta on seuraava:
            Unioni hyväksyy Ugandan esittämät sopimuksen liitteen 3 muutokset, jotka sisältyvät sopimuspuolten kokouksen seitsemännen istunnon päätöslauselman 7.3 luonnokseen ja koskevat seuraavia yhdeksää lajia: haahka – Somateria mollissima, tukkakoskelo – Mergus serrator, punasotka – Aythya ferina, meriharakka – Haematopus ostralegus, töyhtöhyyppä – Vanellus vanellus, punakuiri – Limosa lapponica, mustapyrstökuiri – Limosa limosa, isosirri – Calidris canutus ja mustaviklo – Tringa erythropus.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 3 päivänä joulukuuta 2018.
            
               
                  Neuvoston puolesta
               
               
                  Puheenjohtaja
               
               N. HOFER
            
         
         
            (1)  Neuvoston päätös 2006/871/EY, tehty 18 päivänä heinäkuuta 2005, Afrikan ja Euraasian muuttavien vesilintujen suojelemista koskevan sopimuksen tekemisestä Euroopan yhteisön puolesta (EUVL L 345, 8.12.2006, s. 24).
         
            (2)  Euroopan parlamentin ja neuvoston direktiivi 2009/147/EY, annettu 30 päivänä marraskuuta 2009, luonnonvaraisten lintujen suojelusta (EUVL L 20, 26.1.2010, s. 7).